b'\n_START_ARTICLE_\nB limfocitai\n_START_PARAGRAPH_\nB limfocitai arba B l\xc4\x85stel\xc4\x97s\xc2\xa0\xe2\x80\x93 kraujo l\xc4\x85stel\xc4\x97s, baltieji kraujo k\xc5\xabneliai, lemiantys organizmo humoralin\xc4\xaf atsak\xc4\x85. B l\xc4\x85steli\xc5\xb3 pavadinimas kil\xc4\x99s i\xc5\xa1 Fabricijaus mai\xc5\xa1elio (lot. Bursa cloacalis) pavadinimo. \xc5\xa0iame organe B limfocitai br\xc4\x99sta pauk\xc5\xa1\xc4\x8di\xc5\xb3 organizme. \xc5\xbdinduoli\xc5\xb3 organizme B limfocitai susidaro ir br\xc4\x99sta kaul\xc5\xb3 \xc4\x8diulpuose._NEWLINE_B limfocit\xc5\xb3 dydis yra ~7-20 \xce\xbcm. Gyvavimo trukm\xc4\x97 nuo keli\xc5\xb3 valand\xc5\xb3 iki vienos savait\xc4\x97s. L\xc4\x85stel\xc4\x97 turi didel\xc4\xaf branduol\xc4\xaf, aplink kur\xc4\xaf i\xc5\xa1sid\xc4\x97st\xc4\x99s siauras citoplazmos ruo\xc5\xbeelis. Subrendusias B l\xc4\x85steles nuo kit\xc5\xb3 limfocit\xc5\xb3 galima atskirti tik pagal j\xc5\xb3 pavir\xc5\xa1iuje esan\xc4\x8dius savitus baltymus-\xc5\xbeymenis CD19 ir CD20 (CD i\xc5\xa1 angl. cluster of diferentiation). B limfocit\xc5\xb3 pavir\xc5\xa1iuje yra antigenui savit\xc5\xb3 IgM ir IgD pavir\xc5\xa1iaus antik\xc5\xabn\xc5\xb3. Visi vienos l\xc4\x85stel\xc4\x97s pagaminti antik\xc5\xabnai yra specifi\xc5\xa1ki vienam antigenui. Kiekvienos i\xc5\xa1 milijon\xc5\xb3 visame organizme esan\xc4\x8di\xc5\xb3 B l\xc4\x85steli\xc5\xb3 pavir\xc5\xa1iaus antik\xc5\xabnai skirasi nuo kit\xc5\xb3 B l\xc4\x85steli\xc5\xb3 antik\xc5\xabn\xc5\xb3.\n_START_SECTION_\nB limfocit\xc5\xb3 aktyvacija\n_START_PARAGRAPH_\nSubrend\xc4\x99 B limfocitai, nesusid\xc5\xabr\xc4\x99 su j\xc5\xb3 pavir\xc5\xa1iaus antik\xc5\xabn\xc5\xb3 savituoju antigenu, vadinami naiviaisiais B limfocitais. B limfocit\xc5\xb3, kitaip nei T limfocit\xc5\xb3, pavir\xc5\xa1iaus antik\xc5\xabnai gali atpa\xc5\xbeinti natyvios konformacijos laisvus antigenus, neprisijungusius prie savit\xc5\xb3 l\xc4\x85steli\xc5\xb3. Nesutik\xc4\x99 antigeno, B limfocitai cirkuliuoja kraujyje bei limfoje kelias dienas ir po to \xc5\xbe\xc5\xabva. Jei prie B l\xc4\x85stel\xc4\x97s receptoriaus (antik\xc5\xabno) prisijungia antigenas, l\xc4\x85stel\xc4\x97 aktyvuojama. Atpa\xc5\xbeintas antigenas yra endocituojamas ir suskaidomas \xc4\xaf peptidus. B l\xc4\x85stel\xc4\x97 pradeda gaminti MHC II (angl. major histocompatibility complex) molekules, prie kuri\xc5\xb3 v\xc4\x97liau prikabinami antigeno peptidai.\n_START_SECTION_\nT ir B limfocit\xc5\xb3 s\xc4\x85veika\n_START_PARAGRAPH_\nKai TH limfocitas savo TCR (angl. T-cell receptor, TCR) receptoriumi atpa\xc5\xbe\xc4\xafsta B-l\xc4\x85stel\xc4\x97s pateikiam\xc4\x85 antigeno fragment\xc4\x85 (kartu su MHC II), T ir B l\xc4\x85stel\xc4\x97s sudaro konjungat\xc4\x85. Jam susidarius, TH limfocitas i\xc5\xa1skiria citokinus IL2, IL4 ir IL5, kurie skatina B limfocit\xc5\xb3 proliferacij\xc4\x85.\n_START_SECTION_\nAntik\xc5\xabn\xc5\xb3 sekrecija\n_START_PARAGRAPH_\nVeikiant skirtingiems citokinams, B l\xc4\x85stel\xc4\x97s diferencijuojasi \xc4\xaf skirtingas imunoglobulin\xc5\xb3 klases (IgA, IgG, IgM) sekretuojan\xc4\x8dias plazmines l\xc4\x85steles. Tai vadinama klasi\xc5\xb3 kaita: kei\xc4\x8diant imunoglobulino geno FC sunkiosios grandin\xc4\x97s dal\xc4\xaf, pakei\xc4\x8diama imunoglobulino klas\xc4\x97 (pavyzd\xc5\xbeiui, i\xc5\xa1 IgM \xc4\xaf IgG). Pirminio atsako metu da\xc5\xbeniausiai sekretuojami IgM klas\xc4\x97s antik\xc5\xabnai, o antrinio\xc2\xa0\xe2\x80\x93 pakartotinai patekus tam pa\xc4\x8diam antigenui\xc2\xa0\xe2\x80\x93 IgG klas\xc4\x97s antik\xc5\xabnai.'